Ας ξεκινήσουμε λοιπόν.
(Μουσική)
(Τραγουδάει) Είναι OK να είσαι γκέι.
Είμαστε διαφορετικοί κατά πολλούς τρόπους.
Δεν έχει σημασία αν είσαι αγόρι, κορίτσι ή κάπου ανάμεσα,
είμαστε όλοι μέρος μιας μεγάλης οικογένειας.
Γκέι σημαίνει «εύθυμος».
Queer Kid Stuff
Είσαι αρκετός
εδώ στο Queer Kid Stuff.
(Χειροκρότημα)
Το να ανοίξεις μια παράσταση τραγουδώντας «Είναι OK να είσαι γκέι»
σε μια αίθουσα γεμάτη ενήλικες είναι κάτι,
αλλά είναι εντελώς διαφορετικό σε μια αίθουσα γεμάτη από παιδιά.
Αυτό είναι το θεματικό τραγούδι της διαδικτυακής μου σειράς «Queer Kid Stuff»,
που αφορά τους ΛΟΑΤ+ και θέματα κοινωνικής δικαιοσύνης για κάθε ηλικία.
Και όταν λέω κάθε ηλικία, εννοώ κυριολεκτικά από τα μωρά
μέχρι και την προ-προ-γιαγιά σας.
Τώρα, μπορώ να φανταστώ τι σκέφτεστε:
«Μιλάνε στα παιδιά για γκέι».
Αλλά, το να μιλήσεις στα παιδιά για αυτό είναι στην πραγματικότητα πολύ σημαντικό.
Η Αμερικανική Ακαδημία Παιδιατρικής ανακάλυψε
ότι τα παιδιά κατανοούν απόλυτα την ταυτότητα του φύλου τους
από την ηλικία των τεσσάρων.
Στην ηλικία αυτή αποκτούν αίσθηση του εαυτού τους.
Παρατηρούν τον κόσμο γύρω τους,
απορροφούν την πληροφορία
και την εσωτερικεύουν.
Οι περισσότεροι γονείς θέλουν το παιδί τους να γίνει
ένας καλός συμπονετικός ενήλικας με αυτοπεποίθηση,
και το να εκτεθεί στη διαφορετικότητα είναι κάτι σημαντικό
για την κοινωνική και συναισθηματική του ανάπτυξη.
Και τα φυλομεταβατικά παιδιά
και τα τρανς παιδιά και τα παιδιά με τρανς ή μη δυαδικούς ή κουίρ γονείς
είναι παντού.
Στη σειρά μου, το λούτρινο αρκουδάκι μου και εγώ μιλάμε για την κοινότητα ΛΟΑΤ,
τον ακτιβισμό, το φύλο και τις αντωνυμίες,
τη συναίνεση και τη σωματική αυτοπεποίθηση.
Συζητάμε αυτά τα θέματα με τραγούδια,
σαν και αυτό που μόλις ακούσατε,
με απλούς ορισμούς και μεταφορές.
Προσεγγίζουμε αυτές τις ιδέες, όπως έλεγε και ένας παλιός καθηγητής μου,
«κάτω από το ύψος του χερουλιού»--
γονατίζοντας στο ύψος ενός παιδιού
και κοιτώντας ψηλά τον μεγάλο κόσμο, μέσα από τα μικρά ματάκια τους,
παίρνοντας φαινομενικά περίπλοκες ιδέες και απλοποιώντας τες --
χωρίς να χαθεί το νόημα
και με στόχο να φτάσουμε στην κεντρική ιδέα.
Το φύλο έχει να κάνει με το πώς νιώθουμε και το πώς εκφραζόμαστε.
Η σεξουαλικότητα έχει να κάνει με την αγάπη, το φύλο και την οικογένεια,
όχι με το σεξ.
Και αυτές είναι ιδέες που τα παιδιά τις κατανοούν.
Σε ένα από τα πρώτα επεισόδιά μου για το φύλο,
χρησιμοποίησα την ιδέα των αντωνυμιών
για να τονίσω και να εξηγήσω τον ορισμό του ουδέτερου γένους όπως
«αυτό» και «αυτά».
Ενθάρρυνα τα παιδιά να σκεφτούν τις δικές τους αντωνυμίες
και να ρωτήσουν άλλους για τις δικές τους.
Στα επόμενα επεισόδια, στηρίχθηκα σε αυτά τα θεμέλια
και έκανα περίτεχνες λέξεις γνωστές όπως «μη δυαδικός» και «διαφυλικός».
Λαμβάνω μηνύματα από εικοσάχρονους θεατές
που δείχνουν τα βίντεό μου στους παππούδες τους για να τους εξηγήσουν
αυτούς τους όρους.
Αλλά, λαμβάνω ξανά και ξανά το ίδιο σχόλιο:
«Άσε τα παιδιά να είναι παιδιά».
Αυτή είναι μια πολύ ωραία συμβουλή,
αλλά μόνο αν περιλαμβάνει όλα τα παιδιά.
Μόλις πριν λίγες εβδομάδες,
ένα παιδί δεκαπέντε χρονών στο Χάντσβιλ, στην Αλαμπάμα
αυτοκτόνησε μετά από εκφοβισμό που υπέστη, λόγω του ότι ήταν γκέι.
Το 2018, το ίδιο συνέβη με ένα παιδί εφτά χρονών
στο Ντένβερ, στο Κολοράντο.
Έχουν υπάρξει και θα υπάρξουν κι άλλα.
Οι ομοφυλόφιλοι έφηβοι
έχουν τρεις φορές περισσότερες πιθανότητες για απόπειρα αυτοκτονίας
από τους ετεροφυλόφιλους εφήβους,
ενώ οι διεμφυλικοί έφηβοι, έξι φορές περισσότερες πιθανότητες.
Σύμφωνα με μια μελέτη, περίπου το ένα τρίτο των άστεγων νέων
δηλώνουν ομοφυλόφιλοι, αμφιφυλόφιλοι ή αγνώστου προσανατολισμού,
και περίπου τέσσερα τοις εκατό των άστεγων νέων δηλώνουν διεμφυλικοί,
συγκριτικά με το ένα τοις εκατό του γενικού πληθυσμού των νέων.
Σύμφωνα με τον οργανισμό Human Rights Campaign,
έχουν καταγραφεί 128 δολοφονίες ανθρώπων τρανς
σε 87 πόλεις και 32 πολιτείες
από το 2013.
Και αυτά περιλαμβάνουν μόνο τις υποθέσεις που έχουν δηλωθεί.
Και το 80 τοις εκατό αυτών των δολοφονιών ήταν έγχρωμες γυναίκες τρανς.
Η κατάσταση είναι, το λιγότερο,
θλιβερή.
Τα σχόλια στα βίντεό μου στο YouTube
δεν είναι καλύτερα.
Δέχομαι συνέχεια απειλές.
Λαμβάνω καθημερινά μηνύματα που με αποκαλούν παιδόφιλη
και ότι θα έπρεπε να αυτοκτονήσω με ένα σωρό διαφορετικούς τρόπους.
Έβαλα τη λέξη «φορτηγό» στη λίστα αποκλεισμού μου
γιατί κάποιος ευχήθηκε να με πατήσει φορτηγό.
Όπως, επίσης, τις λέξεις «ντουζ» και «φούρνος»,
για τους πιο ενοχλητικούς που αναφέρονται στο Ολοκαύτωμα.
Όταν οι νεοναζί διαδήλωσαν στο Σάρλοτσβιλ,
δεν μου φάνηκε περίεργο ότι ο δημιουργός
μιας βίαιης εικόνας στο Reddit σχετικά με ένα από τα επεισόδιά μου
ήταν ανάμεσα στο πλήθος με τις δάδες.
Αυτή η αρνητικότητα είναι αυτό που καλούμαστε να αντιμετωπίσουμε:
τα συντριπτικά στατιστικά, τη βία, τη διατάραξη της ψυχικής υγείας,
την καλοπροαίρετη αλλά λάθος απάντηση των γονιών μου όταν τους είπα ότι είμαι γκέι,
ότι δεν ήθελαν να έχω μια πιο δύσκολη ζωή.
Αυτά είναι που αντιμετωπίζουμε.
Αλλά, μπροστά σε όλα αυτά,
εγώ επιλέγω τη χαρά.
Επιλέγω ουράνια τόξα και μονόκερους και χρυσόσκονη,
και τραγουδάω ότι είναι ΟΚ να είσαι γκέι με το παιδικό μου λούτρινο αρκουδάκι.
Φτιάχνω πολυμέσα κουίρ για παιδιά,
γιατί θα ήθελα κι εγώ να είχα κάτι παρόμοιο όταν ήμουν παιδί.
Το κάνω, έτσι ώστε να μη περάσουν κι άλλοι αυτά που πέρασα εγώ,
μην κατανοώντας την ταυτότητά μου
επειδή δεν ήξερα ότι είχα άλλες επιλογές.
Διδάσκω και μεταφέρω αυτό το μήνυμα μέσα από τη χαρά και τη θετικότητα
αντί να επικεντρώνομαι γύρω από τις δυσκολίες της ζωής κουίρ.
Θέλω τα παιδιά να μεγαλώσουν νιώθοντας
περηφάνια γι' αυτό που είναι και γι' αυτό που μπορούν να γίνουν,
ανεξάρτητα από το ποιον αγαπούν και τι φοράνε και τι αντωνυμία χρησιμοποιούν.
Και θέλω να αγαπούν τους άλλους για τη διαφορετικότητα τους,
όχι παρά αυτή.
Πιστεύω ότι προάγοντας αυτή την περηφάνια και την ενσυναίσθηση
θα κάνουμε τον κόσμο καλύτερο και δικαιότερο
και θα καταπολεμήσουμε τη μισαλλοδοξία και το μίσος που επικρατούν στον κόσμο.
Γι' αυτό, μιλήστε στα παιδιά για το φύλο.
Μιλήστε στα παιδιά για τη σεξουαλικότητα.
Διδάξτε τους τι σημαίνει συναίνεση.
Πείτε τους ότι δεν πειράζει τα αγόρια να φοράνε φορέματα
και τα κορίτσια να λένε τη γνώμη τους.
Ας μοιράσουμε ριζοσπαστική χαρά κουίρ.
Ευχαριστώ.
(Χειροκρότημα)